РЕШЕНИЕ НА КОМИСИЯТА
от 2 май 2007 година
за определяне на преходни мерки за дерогация от Директива 2002/53/EО по отношение пускането на пазара на сортове, които не са били оценени като устойчиви спрямо Orobanche spp., поради присъединяването на България
(нотифицирано под номер C(2007) 1822)
(Текст от значение за ЕИП)
(2007/329/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за присъединяване на България и Румъния,
като взе предвид Акта за присъединяване на България и Румъния, и по-специално член 42 от него,
като има предвид, че:
(1)
Съгласно Директива 2002/53/ЕО на Съвета от 13 юни 2002 г. относно общия каталог на сортовете от земеделски растителни видове (1) посевният материал от сортове от земеделски растителни видове, признати в съответствие с въпросната директива или в съответствие с принципите, съответстващи на тези от въпросната директива, не подлежи на никакво ограничение на пускане на пазара. Въпросните сортове се публикуват в „Общ каталог на сортовете от земеделски растителни видове“, наричан по-долу „Общ каталог“, който е съставен на основата на националните каталози на държавите-членки.
(2)
Устойчивостта на сортовете Helianthus annuus спрямо Orobanche spp. представлява важен фактор за отглеждането на въпросния земеделски растителен вид в България и сортове, които не са устойчиви, следва да се смятат за неподходящи. Не се знае обаче дали сортовете, приети от други държави-членки за включване в съответните национални каталози, са устойчиви спрямо Orobanche spp.
(3)
Следователно България следва да получи официално разрешение до 31 декември 2009 г. да забрани пускането на пазара на своя територия на посевен материал от сортове, включени в Общия каталог, които не са били оценени като устойчиви спрямо Orobanche spp. Този период ще позволи на България да оцени чрез тестове и събиране на информация дали сортовете Helianthus annuus, включени в Общия каталог, са устойчиви спрямо Orobanche spp. и, ако е необходимо, да вземе съответните мерки според Директива 2002/53/ЕО.
(4)
Предвидените в настоящото решение мерки са в съответствие със становището на Постоянния комитет по семената и посадъчния материал за земеделие, градинарство и горско стопанство,
РЕШИ:
Член 1
1. Чрез дерогация от член 16, параграф 1 от Директива 2002/53/ЕО България може до 31 декември 2009 г. да забрани пускането на пазара на своя територия на посевен материал от сортове Helianthus annuus, включени в Общия каталог на сортовете от земеделски растителни видове, които не са били оценени в рамките на включването на сортове в националния каталог като устойчиви спрямо Orobanche spp.
2. Държавите-членки нотифицират списъка на сортовете, които са били така оценени като устойчиви спрямо Orobanche spp., на другите държави-членки и Комисията не по-късно от 20 дни след нотификацията на настоящото решение. Те редовно актуализират въпросния списък.
Общият каталог на сортовете от земеделски растителни видове посочва сортовете Helianthus annuus, които са били така оценени като устойчиви спрямо Orobanche spp.
Член 2
Адресати на настоящото решение са държавите-членки.
Съставено в Брюксел на 2 май 2007 година.